ORDE do 26 de marzo de 2007 pola que se determinan os servizos mínimos dirixidos a garantir os servizos esenciais nas institucións sanitarias do Servizo Galego de Saúde durante a folga convocada pola organización sindical O'Mega, os días 28, 29 e 30 de marzo de 2007 e 11, 12, 13, 18, 19, 20, 25, 26 e 27 de abril de 2007, que lle afectará ao persoal facultativo non propietario que presta servizos nas institucións sanitarias de atención especializada do Servizo Galego de Saúde.
CONSELLERÍA DE SANIDADE — III. OUTRAS DISPOSICIÓNS — 28/03/2007

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
Convocada a folga pola organización sindical O'Mega para os días 28, 29 e 30 de marzo de 2007 e 11, 12, 13, 18, 19, 20, 25, 26 e 27 de abril de 2007 e que, de non mediar acordo, a folga se transformará en indefinida a partir do día 27 das 0.00 h ás 24.00 h e que a partir deste día se transformará en folga indefinida de abril, que afectará aos facultativos non propietarios de atención especializada que prestan servizos nas institucións hospitalarias do Servizo Galego de Saúde, outorgada audiencia ao comité de folga,
DISPOÑO:
Artigo 1º
A convocatoria de folga realizada pola organización sindical O'Mega para os días 28, 29 e 30 de marzo de 2007 e 11, 12, 13, 18, 19, 20, 25, 26 e 27 de abril de 2007, das 0.00 h ás 24.00 h e que a partir deste día se transformará en folga indefinida que lle afectará aos facultativos non propietarios de atención especializada que prestan servizos nas institucións hospitalarias do Servizo Galego de Saúde, deberá entenderse condicionada ao mantemento dos
servizos mínimos, segundo os criterios que se dispoñen nesta orde.
Os servizos mínimos que se fixan resultan totalmente imprescindibles para manter a axeitada cobertura dos servizos esenciais de asistencia sanitaria nos centros sanitarios, para aos efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga, coa atención aos usuarios que, baixo ningún concepto, poden quedar desasistidos polas características do servizo dispensado.
E, por iso, mantéñense os servizos mínimos necesarios para garantir a asistencia imprescindible a doentes hospitalizados, así como a atención urxente e permanente aos usuarios, que non pode aprazarse, sen consecuencias negativas para a saúde.
A presente folga só pode ser seguida polo persoal facultativo non propietario de hospitais, razón pola que os servizos mínimos só poden recaer no dito persoal, excluídos os MIR, e sempre que estea xustificado nos criterios reitores seguintes:
Criterios reitores:
Os criterios de determinación do persoal facultativo necesario para a cobertura dos servizos mínimos nas institucións de atención especializada:
I. Cobertura do 100% da actividade urxente nun triplo ámbito:
-Servizos de urxencias e gardas médicas.
-Quirófanos urxentes (xerais e de tocoloxía) para a atención dos usuarios que requiran intervención cirúrxica inaprazable no seu ingreso. Para estes efectos consideraranse inaprazables as intervencións cirúrxicas de doentes con neoplasia maligna.
-Atención aos paritorios.
II. Cobertura da actividade cirúrxica dos doentes hospitalizados, respecto das patoloxías que poñan en perigo a vida deles ou agraven o seu estado de saúde.
III. Na área de hospitalización establecerase o número necesario para garantir as visitas médicas, a atención indefectible dos doentes hospitalizados e as altas clínicas.
IV. No ámbito de consulta atenderanse as consideradas como urxentes ou preferentes, así como as interconsultas dos doentes hospitalizados que o requiran, a criterio do facultativo. Así mesmo atenderanse as consultas inaprazables dos doentes oncolóxicos que requiran tratamento citostático e os doentes desprazados.
V. Garantirase, así mesmo, a realización das probas complementarias urxentes e as que se refiren aos doentes hospitalizados que, a criterio do facultativo, sexan necesarias e inaprazables, entendéndose incluídas as dos doentes con neoplasias malignas.
VI. Garantirase a dispensación de medicamentos e de produtos sanitarios, que a criterio do facultativo sexan necesarias.
A determinación dos profesionais necesarios con base nos criterios anteriores farase en cada centro
e a súa fixación debe estar adecuadamente motivada. Sempre que coincida a quenda ou a garda considerada como esencial coa xornada de folga e se designe como servizo mínimo o persoal facultativo non propietario (excluído MIR) -segundo cadros anexos-, existe a posibilidade de instar a substitución da designación por outro profesional que o acepte de xeito expreso e voluntario, polo que o número de efectivos por centro recollido no devandito anexo desta orde é susceptible de variacións.
A xustificación debe constar no expediente interno de cada centro e debe exteriorizarse axeitadamente para xeral coñecemento dos destinatarios. Deberá quedar constancia, no expediente de determinacións de mínimos dos factores ou criterios, cuxa ponderación conduce a determinar as prestacións mínimas.
A listaxe dos profesionais necesarios para a cobertura dos servizos mínimos deberán ser publicados nos taboleiros de anuncios de cada centro, con antelación ao inicio da folga.
Con tales premisas, no anexo desta resolución recóllese o número de efectivos de servizos mínimos para cubrir as xornadas de folga.
Artigo 2º
A designación nominal, que deberá recaer nos profesionais de xeito rotatorio, será determinada polo director xerente do centro e notificada aos profesionais designados.
O profesional designado como servizo mínimo, que desexe exercer o seu dereito de folga, poderá instar
a substitución da súa designación por outro profesional que voluntariamente acepte o cambio de maneira expresa.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados no anexo, así como os expostos nos taboleiros de anuncios de cada centro serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos establecementos sanitarios.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 26 de marzo de 2007.
María José Rubio Vidal
Conselleira de Sanidade